P. Csáky, podpredseda vlády SR: (2002-07-11):
vzhľadom na rozhodujúci vplyv médií na utváranie verejnej mienky je riziko ohrozenia nezávislosti týchto médií trvalé. Úlohou štátu je garantovať právny rámec duálneho systému, ktorý bol zavedený práve na účel posilnenia vytvárajúcej sa demokracie a na naplnenie ústavného práva občanov na slobodný prístup k informáciám. Čím väčšia je ingerencia štátu v médiách, tým menšia je ich nezávislosť. Mne ako predsedovi vlády neprináleží právomoc posudzovať, či niektoré z médií porušili zákon, alebo nie. Nemôžem sa tým, ale ani sa nechcem zbaviť zodpovednosti za stav vecí verejných, a to aj v oblasti nezávislosti médií a zvlášť v situácii, keď sa politický subjekt snaží využiť médiá výlučne vo svoj prospech. Tu musím upozorniť, že štátne zabezpečenie nezávislosti médií vytvorilo osobitnú inštitúciu, do pôsobnosti ktorej zveril zodpovednosť a dohliadanie nad verejným záujmom v oblasti uplatňovania práva na informácie, práva na uchovávanie plurality názorov, objektívnosti a nestrannosti osobitne spravodajských programov. Inštitúciou, ktorá vykonáva štátnu správu v oblasti vysielania, je Rada pre vysielanie a retransmisiu, ktorá, ako všetci vieme, je nezávislá, a to nielen od vlády, ale aj od parlamentu. Rada pre vysielanie a retransmisiu je prvým a základným pilierom systému, ktorý garantuje nezávislosť médií. Pociťoval by som možno rovnakú obavu ako pán poslanec Ošváth, keby sa Rada pre vysielanie a retransmisiu správala ako mŕtvy chrobák, prípadne vôbec nekonala alebo postupovala v rozpore so zákonom. S uspokojením môžem však konštatovať, že táto inštitúcia si plní svoje povinnosti a nielenže upozornila na porušovanie zákona, ale aj udelila 100-tisícovú pokutu. Každý kto navštívi internetovú stránku Rady pre vysielanie a retransmisiu a pozrie si program jej zasadnutia na budúci týždeň, môže sa presvedčiť, že jedným z bodov rokovania rady bude práve posúdenie nezávislosti, nestrannosti a objektívnosti vysielania televízie Markíza. Preto nepredbiehajme udalosti a nechajme na inštitúciu a ľudí, ktorým sme dali našu dôveru a zverili zodpovednosť za túto oblasť verejného záujmu, aby posúdili a rozhodli. Vyvážený duálny systém nevznikne prijatím nevyhnutných zákonov, pretože žiaden, ani ten najlepšie napísaný zákon nedokáže postihnúť všetky možnosti vývoja. V dobrej viere tento parlament schválil vládne návrhy zákona o vysielaní a retransmisii, ktorého 10 časť § 42 garantuje zabezpečenie plurality informácií, a preto zakazuje koncentráciu médií v rukách jednej právnickej alebo fyzickej osoby. Vývoj a prax ukázali, že tieto ustanovenia je možné obísť pomocou „eseročiek“, ktoré sú vzájomne prepojené navonok neviditeľnými vzťahmi, ale v skutočnosti sú matrioškou v rukách jedného človeka. Zákon o vysielaní a retransmisii nie je zlý, avšak abstraktnosť práva nedokázala v danom okamihu postihnúť všetky konkrétnosti a riziká budúcej reality. Na jednej strane je štátna povinnosť zabezpečiť nezávislosť médií, ale na druhej nemôže a ani nesmie priamo zasahovať. Nezávislosť médií bola a bude ohrozená vždy. Aj pred štyrmi rokmi tu bol rovnako silný stranícky vplyv na ľudí v médiách, ktorí nám potom servírovali fašírku, kapustu a ďalšie ťažko stráviteľné chody. Vzhľadom na rozhodnutie Rady pre vysielanie a retransmisiu z minulého týždňa musím konštatovať, že situácia sa opakuje a je smutné, že sa títo ľudia nepoučili z kontraproduktívnosti svojich predchodcov. Nepopieram, že som sám v minulosti neurobil chyby, ktoré mi médiá po tomto vystúpení určite pripomenú. Človek sa učí na vlastných chybách. Múdrejší a prezieravejší odo mňa sa učia na chybách druhých, iba hlupáci sa nepoučia nikdy. Na záver už iba vyslovím želanie, aby demokratické Slovensko ostalo ochránené pred vládou samoľúbych, márnivých a nerozumných ľudí, ktorí sa považujú za bohorovných a hodnoty ako nezávislosť, nestrannosť, objektivita sú im cudzie. Ďakujem pekne, pán predseda. J. Migaš, predseda NR SR: Pán poslanec Ošváth, chcete položiť doplňujúcu otázku? Áno, máte slovo, pán poslanec. P. Ošváth, poslanec: Ďakujem pekne, pán podpredseda za sprostredkovanú odpoveď predsedu vlády. Veľmi si cením ten diplomatický tón, ktorý zvolil v odpovedi, pretože skutočne otázka, o ktorej hovoríme, je veľmi citlivá. Na druhej strane však treba celkom otvorene poukázať na problémy, ktoré sa v poslednom čase na Slovensku v tejto oblasti objavujú. Bolo by hraním sa na mŕtveho chrobáka, keby sme na tieto problémy nepoukázali. Skutočne Slovensku, ktoré buduje demokraciu, hrozí nové nebezpečenstvo, a síce koncentrácia moci zo strany ambicióznych politikov, ambicióznej politickej strany, ktorá koncentruje do svojich rúk mediálnu moc a vzniká obava, že túto moc bude zneužívať vo svoj politický prospech, vo svoje politické ciele. Tento stav je neprípustný a považoval som za potrebné a nevyhnutné poukázať na to, že toto nebezpečie tu vyvstáva. Je neúnosné, aby sa opakovalo znova obdobie z čias najhlbšej totality, keď vlastne Rudé právo a Pravda masírovalo mozgy občanom, aby sa niečo podobné opakovalo len preto, že niektorí ambiciózni politici majú v rukách obrovskú mediálnu moc. Ďakujem. J. Migaš, predseda NR SR: Vicepremiér.